Komission päätös,

tehty 27 päivänä helmikuuta 2002,

muun muassa Intiasta peräisin olevan tietynlaisen polyeteenitereftalaatin tuontia koskevien polkumyynnin ja tukien vastaisten menettelyjen yhteydessä esitettyjen sitoumusten hyväksymisestä tehdyn päätöksen 2000/745/EY muuttamisesta

(tiedoksiannettu numerolla K(2002) 620)

(2002/232/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1), jäljempänä "polkumyynnin perusasetus", sellaisena kuin se on viimeksi muutettuna asetuksella (EY) N:o 2238/2000(2), ja erityisesti sen 8 ja 9 artiklan,

ottaa huomioon muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta 6 päivänä lokakuuta 1997 annetun neuvoston asetuksen (EY) N:o 2026/97(3), jäljempänä "tuetun tuonnin perusasetus", ja erityisesti sen 13 ja 15 artiklan,

on kuullut neuvoa-antavaa komiteaa,

sekä katsoo seuraavaa:

A. MENETTELY

(1) Neuvosto otti asetuksella (EY) N:o 2603/2000(4) käyttöön lopullisen tasoitustullin muun muassa Intiasta peräisin olevan tietynlaisen polyeteenitereftalaatin tuonnissa valiten tullin lajiksi paljoustullin, jonka määrä on 41,3 euroa tonnilta; useiden erikseen mainittujen intialaisten yritysten tuotteiden tuontiin sovelletaan kuitenkin tätä tullia alempaa tasoitustullia. Hyväksytyn sitoumuksen antaneiden yritysten viemän tietynlaisen polyeteenitereftalaatin tuonti vapautettiin kyseisestä tullista asetuksen 2 artiklan 1 kohdan nojalla.

(2) Neuvosto otti asetuksella (EY) N:o 2604/2000(5) käyttöön lopullisen polkumyyntitullin muun muassa Intiasta peräisin olevan tietynlaisen polyeteenitereftalaatin tuonnissa valiten tullin lajiksi paljoustullin, jonka määrä on 181,7 euroa tonnilta; useiden erikseen mainittujen intialaisten yritysten tuotteiden tuontiin sovelletaan kuitenkin tästä poikkeavaa tullin määrää. Hyväksytyn sitoumuksen antaneiden yritysten viemän tietynlaisen polyeteenitereftalaatin tuonti vapautettiin kyseisestä tullista asetuksen 2 artiklan 1 kohdan nojalla.

(3) Komissio hyväksyi 29 päivänä marraskuuta 2000 tekemällään päätöksellä 2000/745/EY(6) sitoumukset, joita päätöksen 1 artiklassa mainitut viejät olivat tarjonneet edellä tarkoitettujen menettelyjen yhteydessä, ja päätti tutkimuksen kyseisten viejien osalta.

(4) Komissio antoi 25 päivänä kesäkuuta 2001 asetuksen (EY) N:o 1240/2001(7), jolla pantiin vireille lopullisen polkumyyntitullin käyttöönotosta muun muassa Intiasta peräisin olevan tietynlaisen polyeteenitereftalaatin tuonnissa annettuun neuvoston asetukseen (EY) N:o 2604/2000 liittyvä "uutta viejää" koskeva tarkastelu, kumottiin yhden vientiä harjoittavan tuottajan tuotteiden tuontiin sovellettu tulli ja säädettiin tällaisen tuonnin kirjaamisvelvoitteesta.

(5) Tutkimuksen lopulliset tulokset ja päätelmät esitetään asetuksen (EY) N:o 2604/2000 muuttamisesta annetussa neuvoston asetuksessa (EY) N:o 496/2002(8).

B. SITOUMUS

(6) Futura Polymers Ltd:lle, jäljempänä "asianomainen yritys", ilmoitettiin niistä tosiasioista ja huomioista, joiden perusteella sen tuotteiden tuonnissa yhteisöön aiottiin ottaa käyttöön muutettu lopullinen polkumyyntitulli, minkä jälkeen yritys tarjosi polkumyynnin perusasetuksen 8 artiklan 1 kohdan mukaista sitoumusta. Tässä sitoumuksessa kyseinen vientiä harjoittava tuottaja on tarjoutunut myymään tuotetta etuyhteydettömille asiakkailleen hintaan, joka ei alita tiettyjä vähimmäishintoja.

(7) Komissio katsoo, että asianomaisen yrityksen tarjoama sitoumus voidaan hyväksyä, koska se poistaa polkumyynnin vahingolliset vaikutukset. Lisäksi yritys sitoutui toimittamaan komissiolle määräajoin yksityiskohtaisia tietoja myynnistään, mikä mahdollistaa tehokkaan valvonnan. Komissio katsoo myös, että sitoumuksen kiertämisen vaara on vähäinen, kun otetaan huomioon asianomaisen yrityksen yhteistyöhalukkuus tutkimuksen aikana, sen rakenne ja myyntiorganisaatio sekä tarkasteltavana olevan tuotteen ominaispiirteet.

(8) Jotta komissio voisi tehokkaasti valvoa yrityksen antaman sitoumuksen noudattamista, voidaan vapautus tullista myöntää ainoastaan, jos sitoumukseen perustuvan vapaaseen liikkeeseen luovutusta koskevan ilmoituksen yhteydessä toimivaltaisille tulliviranomaisille esitetään kauppalasku. Kauppalaskun on oltava sen yrityksen laatima, jolta sitoumus on hyväksytty, ja siinä on oltava asetuksen (EY) N:o 2604/2000 liitteessä luetellut tiedot. Jos tällaista kauppalaskua ei esitetä tai jos se ei vastaa tullille esitettyä tuotetta, olisi kannettava asianmukainen polkumyyntitulli.

(9) Jos sitoumusta epäillään rikottavan, sitä rikotaan tai se peruutetaan, polkumyyntitulli voidaan ottaa käyttöön polkumyynnin perusasetuksen 8 artiklan 9 ja 10 kohdan mukaisesti,

ON TEHNYT TÄMÄN PÄÄTÖKSEN:

1 artikla

Muutetaan päätöksen 2000/745/EY 1 artiklassa oleva taulukko lisäämällä siihen teksti seuraavasti:

>TAULUKON PAIKKA>

2 artikla

Tämä päätös tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.

Tämä päätös on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 27 päivänä helmikuuta 2002.

Komission puolesta

Pascal Lamy

Komission jäsen

(1) EYVL L 56, 6.3.1996, s. 1.

(2) EYVL L 257, 11.10.2000, s. 2.

(3) EYVL L 288, 21.10.1997, s. 1.

(4) EYVL L 301, 30.11.2000, s. 1.

(5) EYVL L 301, 30.11.2000, s. 21.

(6) EYVL L 301, 30.11.2000, s. 88.

(7) EYVL L 171, 26.6.2001, s. 3.

(8) Ks. tämän virallisen lehden sivu 4.